Το σημερινό **Škoda Rapid** είναι ένα μικρομεσαίο αυτοκίνητο της κατηγορίας C, που παράγεται από την τσεχική αυτοκινητοβιομηχανία Škoda Auto, από τον Οκτώβριο του 2012. Ειδικότερα στην Ευρώπη, αντικαταστάθηκε από το Škoda Scala που μπήκε στη μαζική παραγωγή τον Ιανουάριο του 2019 και κυκλοφόρησε στις διεθνείς αγορές τον Απρίλιο του ίδιου έτους, αλλά η παραγωγή του Rapid συνεχίζεται μέχρι σήμερα στη Ρωσία στην Κίνα και στην Αλγερία.

Ιστορικά όμως, η ονομασία Rapid έχει χρησιμοποιηθεί σε αρκετά μοντέλα της Škoda. Το αρχικό Škoda Rapid παρήχθη στο διάστημα μεταξύ του 1935 και του 1947, ενώ στην πρόσφατη ιστορία, μεταξύ του 1984 και του 1990, υπήρξε και ένα άλλο Škoda Rapid, που ήταν ένα μικρομεσαίο 2-πορτο coupé αυτοκίνητο της κατηγορίας C και έφερε τη διάταξη «κινητήρας πίσω, πίσω κίνηση», κοινώς «όλα πίσω».

Ινδικό Škoda Rapid σε φωτογραφία του 2013.
Τον Νοέμβριο του 2011, η Škoda αναβίωσε και πάλι το όνομα Rapid για μια δική της φθηνότερη εκδοχή του Volkswagen Vento, που είναι η 4-πορτη σεντάν έκδοση του μικρομεσαίου Volkswagen Golf. Το συγκεκριμένο Škoda Rapid κατασκευάζεται και διατίθεται αποκλειστικά στην Ινδία από την Σκόντα Ινδίας, το ειδικό παρακλάδι για τη χώρα αυτή. Στις αρχές του 2017, το μοντέλο αυτό υπέστη ένα λίφτινγκ που του εναρμόνισε την αισθητική με όλα τα άλλα μοντέλα της Škoda διεθνώς και παράγεται μέχρι σήμερα.

Αντιθέτως, το Rapid που κυκλοφόρησε στην Ευρώπη στα τέλη του 2012 ήταν ένα εντελώς διαφορετικό μικρομεσαίο μοντέλο, με βάση το SEAT Toledo τέταρτης γενιάς και το Volkswagen Santana του 2013, και τελικώς αντικαταστάθηκε στις αρχές του 2019 από το Škoda Scala, όπως προαναφέρθηκε.

Εκδοχές αμαξώματος
------------------

Škoda Rapid Spaceback 1.2 TSI Style Plus του 2014 στο Ντίσελντορφ, Γερμανία.
Το ευρωπαϊκό μοντέλο αποκαλύφθηκε για πρώτη φορά στον Τύπο και στο κοινό στο Σαλόνι Αυτοκινήτου του Παρισιού τον Σεπτέμβριο του 2012, όταν παρουσιάστηκε η liftback εκδοχή του Rapid. Η μαζική παραγωγή του μοντέλου ξεκίνησε μέσα στον Οκτώβριο και κυκλοφόρησε για πρώτη φορά στην εγχώρια αγορά, την Τσεχία, στις 20 Οκτωβρίου 2012, ενώ στα τέλη του έτους ακολούθησαν και οι άλλες αγορές της Ευρώπης. Ειδικότερα όμως στη Ρωσία, ξεκίνησε η παραγωγή του και ταυτόχρονα η διαθεσιμότητά του στις αρχές του 2014.

Η εκδοχή hatchback του Rapid, γνωστή επίσημα ως **Rapid Spaceback**, παρουσιάστηκε στο Σαλόνι Αυτοκινήτου της Φρανκφούρτης τον Σεπτέμβριο του 2013 και η μαζική παραγωγή της ξεκίνησε μέσα στον ίδιο μήνα. Τον Μάρτιο του 2017, και οι δύο εκδοχές του μοντέλου υπέστησαν μια αισθητική και μηχανολογική ανανέωση, που αποκαλύφθηκε στο Σαλόνι Αυτοκινήτου της Γενεύης τον ίδιο μήνα.

Το σαλόνι ενός Škoda Rapid του 2015.
Και οι δύο εκδοχές του Rapid αποσύρθηκαν σταδιακά από την ευρωπαϊκή παραγωγή έως τον Μάιο του 2018, με μοναδική εξαίρεση την εισαγωγική έκδοση 1.0 TSI που συνέχισε να παράγεται έως τον Φεβρουάριο του 2019. Από τον Απρίλιο του 2019, το Rapid έχει επίσημα αντικατασταθεί στην Ευρώπη από το Škoda Scala, όπως προαναφέρθηκε στην εισαγωγή. Ωστόσο, το Rapid συνεχίζει να παράγεται και να διατίθεται στη Ρωσία, όπου μάλιστα το 2020 έλαβε και ένα λίφτινγκ. Αυτό συνέβη διότι το Rapid παραμένει σταθερά το νούμερο 1 σε πωλήσεις μοντέλο της Škoda Auto στη Ρωσία, καθώς και το 15ο σε πωλήσεις ανάμεσα σε όλα τα μοντέλα της ρωσικής αγοράς αυτοκινήτου.

Ενεργητική και παθητική ασφάλεια
--------------------------------

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) το 2012, το Škoda Rapid απέσπασε την μέγιστη διάκριση των 5 αστέρων στις δοκιμές πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, με ποσοστά:

* 94% στην προστασία ενηλίκων,
* 80% στην προστασία ανηλίκων,
* 71% για τα συστήματα ασφαλείας που διαθέτει στάνταρ και
* 69% στην προστασία πεζών, σε προσομοίωση πρόσκρουσης με πεζούς.

Škoda Rapid Spaceback του 2014 στη Σαγκάη, Κίνα.

Αναφορές
--------

1. ↑  «Production of Skoda Rapid began at Kaluga plant». *Wroom.ru*. 28 Φεβρουαρίου 2014. Αρχειοθετήθηκε από το πρωτότυπο στις 8 Ιουνίου 2016. Ανακτήθηκε στις 16 Μαρτίου 2014.
2. ↑  Baya M. (11 Οκτωβρίου 2018). «Sovac / SKODA : la Rapid restylée à 2 390 000 da TTC».
3. ↑  «Škoda odstartovala sériovou výrobu modelu Rapid». Novinky.cz. Αρχειοθετήθηκε από το πρωτότυπο στις 3 Μαρτίου 2016. Ανακτήθηκε στις 23 Αυγούστου 2012.
4. ↑  «Nov 2012 Skoda Rapid review - updated». What Car?. 9 Νοεμβρίου 2012. Ανακτήθηκε στις 18 Μαρτίου 2013.
5. ↑  «Jul 2012 Skoda Rapid review». What Car?. 26 Ιουνίου 2012. Ανακτήθηκε στις 7 Ιουλίου 2012.
6. ↑
7. ↑  Αποτελέσματα του Euro NCAP για το Škoda Rapid το 2012.

Βιβλιογραφία
------------

* Auto Motor und Sport, Heft 16, 2013 «Skoda Rapid Spaceback: Der Spaceback ist kürzer als die Limousine, bietet aber viele Variations- und Individualisierungs-Möglichkeiten». Motorbuch Verlag. 2013: 10.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Škoda Rapid (2012)** |

* www.autoscout24.de/ Škoda Rapid
* www.auto-motor-und-sport.de/news/ Škoda Rapid facelift 2017 / Modellpflege für den Kompaktwagen.